צבאות הייחוד והג'יהאד בפלסטין

צבאות הייחוד והג'יהאד בפלסטין (בערבית: جحافل التوحيد والجهاد في فلسطين, בתרגום חופשי, "צבאות האמונה באל יחיד ומלחמת הקודש בפלסטין") הוא ארגון טרור ג'יהאדיסטי אסלאמיסטי פלסטיני סלפי שבסיסו ברצועת עזה. הארגון משייך עצמו לאידאולוגיה של אל-קאעידה.

ההודעה על הקמת הארגון התפרסמה ב-6 בנובמבר 2008 במנשר המצהיר על נאמנות לאל-קאעידה, לאחר שלטענתם קיבלו מקימי הארגון מסר מאוסמה בין לאדן ואיימן א-זוואהירי. הארגון אחראי לניסיונות שיגור רקטות לשטחי אוכלוסייה אזרחית בישראל. באפריל 2011 התפרסם הארגון, כאשר פעיליו חטפו ורצחו ברצועת עזה את ויטוריו אריגוני, פעיל פוליטי איטלקי פרו-פלסטיני, כדי ללחוץ על חמאס לשחרר מהכלא את מנהיגם אבו וליד אל-מקדסי. באוגוסט 2012 שחרר החמאס מהכלא את אל-מקדסי.

באוגוסט 2012, לאחר שחרור אבו וליד אל-מקדסי מכלא החמאס, הרג צה"ל שני טרוריסטים מהארגון ברצועת עזה, בעקבות מידע שתכננו פיגוע טרור בחצי האי סיני. זמן מה לאחר מכן, ביצעו פעילי הארגון מתקפת טרור משולבת, במהלכה הרגו כ-15 חיילים ושוטרים מצרים בקרבת הגבול עם ישראל, השתלטו על עמדת המשטרה המצרית באזור מעבר כרם שלום, ולקחו עמם שני כלי רכב צבאיים משוריינים בניסיון לחדור לישראל. אחד מהמשוריינים, שהיה כנראה ממולכד, התפוצץ במעבר הגבול, והשני הצליח לחדור לישראל תוך חילופי אש עם כוח צה"ל, והושמד על ידי טיל ששוגר ממסוק קרב וירי טנקים.

ראו גם
 מועצת השורא של לוחמי הג'יהאד בסביבות ירושלים

הערות שוליים

ארגוני טרור סוניים
ארגונים המסונפים לאל-קאעדה
ארגוני טרור ברצועת עזה